|  |
| --- |
| Referat |
| **Emne**  | Uddannelsesrådsmøde |
| **Dato og tidspunkt** | **31. oktober 2019, kl. 13 – 15.30** |
| **Sted**  | Comenius, IKV |
| **Deltagere**: | Catherine E. (Rineke) Brouwer, Claus Schatz-Jakobsen, Esben Nedenskov Petersen, Finn Wiedemann, Flemming Smedegaard, Heidi Hansen, Heidi Hilarius-Kalkau Philipsen, Herdis Toft, Jane Hjarl Petersen, Karen Hvidtfeldt, Kasper Grotle Rasmussen, Kristine Kjærsgaard, Kirstine Sinclair, Marianne Ankjær, Mette Lund Kristensen, Moritz Schramm, Søren Wind Eskildsen, Torben Spanget Christensen, Uwe Kjær Nissen, Lars Grassmé Binderup |
| **Afbud fra:** | Bodil Stilling Blichfeldt, Ella Mølgaard, Lars Frode FrederiksenPeter Hobel, Bjarne le Fevre Jakobsen, Adam Paulsen, Niels Peter Skou, Robb Mitchell, Tim Jensen, Toke Riis Ebbesen, Ingelise Nielsen, Marius Folden Pedersen, Gamze Malene Sahin, Katrine Sofia Lind, Hans-Christian Jensen, Jens Jørgen Hansen, Thomas Ærvold Bjerre |
| **Fra administrationen:** | Rie Troelsen, Lotte Bloch, Lone L. Pedersen, Lone Granhøj |
|  |  |

Lars Grassmé Binderup bød velkommen til mødet.

Han nævnte indledningsvist, at fakultetet, på baggrund af de seneste aflysninger af UR-møderne, overvejer at have færre møder pr. semester og evt. udelukkende at indbyde studienævnsformænd til møderne. Uddannelsesrådets fremtidige virke vil derfor blive sat på dagsordenen til drøftelse på et senere uddannelsesrådsmøde.

**Ad. 1. Opfølgning på mødet den 23. maj 2019**

Notatet fra mødet er tilgængeligt på mødeportalen. Der var ingen kommentarer til punktet.

**Ad. 2. Institutionsakkreditering 2020**

Lars Grassmé Binderup bød velkommen til projektleder Maria Vonsild, som orienterede om NIA20 – **N**y**I**nstitutions**A**kkreditering 2020.

Projektet er forankret med en projektgruppe svarende til medlemmer af SAK KVAL – fra humaniora deltager Lone Granhøj – og en styregruppe som svarer til medlemmerne af rektors uddannelsesråd med prorektor som formand – fra humaniora deltager Lars Grassmé Binderup.

Maria Vonsild gennemgik baggrunden for nyinstitutionsakkrediteringen, selve processen, hvad *audit trails* indebærer samt kriterieudmøntningen og Akkrediteringsinstitutionens forventninger. Hun nævnte desuden, at der er planlagt to panelbesøg, et i marts og et i juni. Det er sandsynligvis først på mødet i juni (17 – 19. juni) i forbindelse med *audit trails*, at studierne vil blive inddraget.

Lone Granhøj nævnte, at forventningen var, at Akkrediteringsinstitutionen i de såkaldte *audit trails* ville se på, hvordan uddannelserne/studienævnene arbejder med kvalitetssikring og -udvikling *i praksis*. Det kunne eksempelvis være hvordan studienævnet har arbejdet med årshjul, studiemiljøundersøgelsen, eksterne eksperter eller forskningsdækning. Hvis en uddannelse bliver udtaget til *audit trail* vil fakultetet afholde briefingmøder inden, så man er velforberedt til mødet med akkrediteringspanelet.

Lars Grassmé Binderup orienterede om processen for Uddannelsesberetningen 2020. Møderne er indkaldt og ligger fra januar til maj 2020. Fokus ligger især på opfølgning på handlepunkter fra sidste runde.

Lars Grassmé Binderup nævnte desuden, at handleplanerne i 2018 var særdeles fyldige. Ved 2020-runden går vi efter en slankere model med fokus på de mere substantielle og nye handlepunkter.

På spørgsmål fra Mette Lund Kristensen sagde Lars Grassmé Binderup, at handleplanens mere generiske punkter ofte var aktiviteter, der allerede var i gang og som der stadig skulle være fokus på. Der skal naturligvis også følges op på disse. Lone Granhøj lovede at se nærmere på de generiske punkter på negots handleplan.

*Konklusion:*

* UR tog orienteringen til efterretning

**Ad. 3. Studiestart 2020**

*Evaluering af studiestartsforløbet 2019 herunder How to Uni.*

Vejleder Tine Wåst deltog i punktet.

Lars Grassmé Binderup opridsede indledningsvist formålet med e-læringsforløbet How to Uni, der er at

* give de studerende et overblik over deres studiestart og viden om, hvor de kan få hjælp/finde information.
* gøre de studerende klogere på, hvad der forventes af dem som studerende.
* styrke de studerendes fornemmelse af autonomi gennem refleksion over egen rolle, og hvad det vil sige at være en god studerende.
* styrke de studerendes motivation og positive forventninger til studiet.

How to Uni har været obligatorisk på nogle uddannelser, som en del af studiestartsprøven, mens de øvrige har kørt det som et frivilligt forløb.

Evalueringen af How to Uni viste, at langt færre gennemfører, når deltagelse er frivillig. Evalueringen viste desuden, at How to Uni evalueres meget positivt af de i alt 761 respondenter.

Lars Grassmé Binderup erindrede om Uddannelsesrådets behandling af How to Uni sidste år, hvor indstillingen var, at hvis forløbet blev afviklet og evalueret tilfredsstillende, skulle det indgå som studiestartsprøve på alle uddannelser. På baggrund af den praktiske afvikling og positive evaluering fandt han ingen grund til, at dette ikke skulle kunne effektueres. Dette dog i sammenhæng med en fremmødeaktivitet.

Esben Nedenskov Petersen nævnte, at hans studerende hæftede sig ved, at de datoer, der var meldt ud ift. adgangen til How to Uni, ikke blev overholdt. Tine Wåst svarede, at adgangen afhænger af, hvornår den studerende og efterfølgende IT-service agerer. Hun medgav, at det er noget, som vi skal være skarpere på.

Flemming Smedegaard efterlyste et ekstra modul med information om studiegrupper – hvorfor er det vigtig, hvad har studiegruppen givet dig (film) mm. Tine Wåst forklarede, at studiegrupper allerede er en del af modul 3, men det kan selvfølgeligt fremhæves og tages ud i et særskilt modul. Lone Granhøj tilføjede, at det skal afvejes, om der er ressourcer til det, når der også skal laves en kandidatversion.

I evalueringen havde studerende efterlyst studiespecifik information. På spørgsmål fra Uwe Kjær Nissen sagde Lone Granhøj, at der i optagelsesbrevet henvises til studiesidernes beskrivelse af studiestartsprogrammet. Tine Wåst bemærkede i den sammenhæng, at det ikke er muligt at skrive noget i optagelsesbrevet om How to Uni, men at det har været suppleret af velkomstbreve fra studielederne. Lars Grassmé Binderup sagde, at How to Uni bør referere til, at der er flere studiestartsaktiviteter end blot How to Uni.

På spørgsmål fra Claus Schatz-Jakobsen svarede Lars Grassmé Binderup, at vi endnu ikke kender frafaldstal for dem, der havde forløbet som obligatorisk element, og dem der ikke havde. Esben Nedenskov Petersen nævnte, at Jacob Jensen fra rektors analyseenhed har mulighed for at analysere på, hvordan det går med de studerende, der tager How to Uni.

*Konklusion:*

* Studievejledningen justerer How to Uni 2020 med udgangspunkt i UR’s behandling
* How to Uni indgår fra 2020 som studiestartsprøve på alle bacheloruddannelser tillige med en fremmøde-aktivitet (sendes i høring i studienævn)

*Drøftelse af studiestart 2020, herunder brugen af tutorer*

Lars Grassmé Binderup sagde, at kurser for tutorer fungerer fint, men at der desværre er uddannelser, der ikke er repræsenteret på kurserne. Den situation vil fakultetet gerne afhjælpe med henblik på bedre kvalitetssikring af studiestartsforløbet, hvilket er baggrunden for notat om tutorer, som er vedlagt dagsordenen.

Mette Lund Kristensen og Moritz Schramm sagde, at kurserne i august ligger på et dårligt tidspunkt i forhold til ferie og sommerskole.

Marianne Ankjær nævnte, at praksis i Kolding hidtil har været, at de koordinerende tutorer finder de almindelige tutorer – det virker bureaukratisk, at der skal laves opslag. Hun nævnte desuden, at studiegruppekoordinatorer skal være helt klar til studiestart. Kurserne til denne gruppe bør derfor ligge tidligere, f.eks. i maj/juni. Hun bad også om, at funktionsbeskrivelsen for de forskellige studenteransatte blev præciseret/strammet op.

Flere studieledere nævnte, at studenterstudievejlederes og tutorers ansættelse og aflønning ikke kører optimalt pt, hvor dette ligger ved institutterne. Der er et stort ønske om, at dette centraliseres. Desuden er der uklarhed ift. fra hvilken pulje studenteransatte finansieres.

*Konklusion*:

* Fakultetet drøfter ansættelse og aflønning af studenteransatte med institutlederne
* Punktet drøftes ved et kommende møde, når forhold omkring aflønning mv. er afklaret.

*Drøftelse af indførelse af studiestartsprøve på kandidatuddannelserne og et ”How to kandidat-forløb”*

Lars Grassmé Binderup sagde indledningsvist, at det er vanskeligt at lave en generisk How to Uni kandidat-version, som passer til alle, da gruppen af kandidatstuderende er meget uhomogen. Overvejelserne lige nu går på at lave 5 – 6 moduler, hvor man kun skal tage de 2-3 moduler, som er relevante. Han nævnte desuden, at SDU International er i gang med at udarbejde et særligt forløb til internationale studerende, som humaniora forventer at tilslutte sig.

Marianne Ankjær fandt, at forløbet netop begrundet i de forskellige målgrupper bør være frivilligt, så vi alle kan referere tilbage til det samme e-læringsforløb i løbet af uddannelsen.

Lars Grassmé Binderup anbefalede, at der indføres studiestartsprøve på alle kandidatuddannelser, som er blevet en mulighed med den nyeste eksamensbekendtgørelse. Baggrunden for anbefalingen er, at der på kandidatniveau ikke er koordineret tilmelding universiteterne imellem, så en studerende kan være tilmeldt flere universiteter inden studiestart og dermed lægge beslag på en plads i lokalet, selvom de ikke møder op. Desuden vil udskrivning af studerende inden den 1. oktober gøre, at dette frafald kan regnes ind i overbookingen og dermed øge antallet af studerende, der reelt starter på uddannelsen. Han foreslog, at minimumsmodellen for studiestartsprøven er tilstedeværelse. F.eks. tilstedeværelse i første undervisningsuge med en reeksamen, der er tilstedeværelse i anden undervisningsuge.

*Konklusion:*

* Der arbejdes videre med en model for How to Uni-kandidat
* Studiestartsprøve indgår fra 2020 på alle kandidatuddannelser (sendes i høring i studienævn)

**Ad. 4. Certificering i engelsk v/Søren Wind Eskildsen**

Lars Grassmé Binderup orienterede indledningsvist om, at SDU for nogle år siden indførte et certificeringsprogram, ”Teaching in English at SDU”, som en del af sin kvalitetspolitik.

Søren Wind Eskildsen forklarede, at baggrunden for, at han ønskede at drøfte dette emne, var en henvendelse fra en kollega, som følte sig tvunget til at blive videofilmet og til at tilrettelægge sin undervisning på en særlig måde i forbindelse med certificeringen. I forhold til Uddannelsesrådet ønskede han at udveksle erfaringer vedr. certificeringen og drøfte, hvorvidt certificeringen bidrager til kvalitetssikring og -udvikling af undervisningen.

Han nævnte, at han tidligere har lavet en rapport i samarbejde med Theresa Cadierno med anbefalinger ift. certificeringsprogram af undervisning på engelsk. Disse anbefalinger var ikke indarbejdet i det nuværende certificeringsprogram. Dog havde Institut for Sprog og Kommunikation det faglige ansvar for certificeringen.

Kristine Kjærsgaard berettede, at hun var blevet certificeret. Hun var blevet bedt om at strukturere undervisningen, så der var noget forelæsning og noget dialog med de studerende. Ved selve certificeringen var der en, der filmede og en der tog notater – dette udmøntede sig i en rapport. Siden var der et møde med hende og de to medvirkende mhp. uddybning af rapporten. Certificeringen var obligatorisk og ansvaret lå hos institutlederen. Kirstine Sinclair supplerede med, at det på Institut for Historie er foregået rimeligt systematisk, idet alle der underviser på engelsk er blevet forelagt muligheden og skulle have en god grund til at takke nej.

Karen Hvidtfelt foreslog, at Uddannelsesrådet på et kommende møde får en nærmere orientering om baggrunden og indholdet af certificeringen.

*Konklusion*:

* Uddannelsesrådet orienteres ved et kommende møde om certificeringsprogrammet.

**Ad. 5. SDU’s verdensmålssatsning – opfølgning på augustseminaret**

Prodekanen orienterede om den aktuelle status på SDU's arbejdet med verdensmålene herunder verdensmålsuddannelser og Filosofikum om Verdensmålene.

Humaniora har efter anmodning fra rektoratet indsendt 4 forslag til uddannelser (1-årig overbygningsmasteruddannelser) til rektoratet, men tilbagemeldingen var, at der ikke gået videre med disse. Vi kan i stedet udbyde mindre moduler, som ikke nødvendigvis er en del af en godkendt uddannelse. Der skal dog søges om godkendelse af disse enkeltvis.

I forhold til Filosofikum om Verdensmålene oplistede Lars Grassmé Binderup de tre muligheder, der var i spil.

1. E-læringsforløb om Verdensmålene for alle nye bachelorstuderende
2. Arbejde med Verdensmålene i curriculum på den enkelte uddannelse
3. Sommerskole om verdensmålsrelaterede emner

Kasper Grotle Rasmussen sagde, at de nye bachelorstuderende ønskede at læse det fag, som de er startet på, og i forvejen er pressede i forhold til dette. Det virker derfor som en dårlig idé at belaste dem yderligere med et e-læringskursus om verdensmål på et allerede presset 1. semester. Det burde ligge senere – og allertidligst i 2. semester.

Lars Grassmé Binderup nævnte, at det ikke kan undgås, at e-læringsforløbet (A) bliver obligatorisk. Han kæmper for, at model B og C bliver baseret på frivillige tilvalg for de studerende, idet det bliver obligatorisk for studienævnene at sikre, at der findes sådanne tilvalgsmuligheder i studieordningerne.

Kirstine Sinclair opfordrede til at tage kritisk stilling til indholdet af Verdensmålselementet i stedet for at lave den samme undervisning, som vi altid har gjort, blot nu italesat som Verdensmålsrelateret. Endvidere gjorde hun opmærksom på, at de nye studerende allerede kender verdensmålene – det er os selv, der skal vide mere om dem. Og efterfølgende bør vi drøfte, hvad vi kan tilføre de studerende.

*Konklusion*:

* Uddannelsesrådet tog orienteringen til efterretning.

**Ad. 6. Nyt fra de studerende**

Punktet udgik.

**Ad. 7. Nyt fra studierne**

Punktet udgik.

**Ad. 8. Nyt fra SDU-UP**

Rie Troelsen orienterede om

* Spydspidsprojekt 2020
Ny runde i 2020. Proces og emne er på vej. 1 mio. kr. kan søges med mulighed for at søge lønmidler.
* To entreprenørskabsprojekter: ”Underviser-hackathon” og ”Tværuniversitært kursus-forløb i Innovations- og entreprenørskabsundervisning for undervisere og studie-ansvarlige”

**Ad. 9. Nyt fra fakultetet**

Lars Grassmé Binderup orienterede om

* *Revision af Notat om nøgletal*, der bl.a. resulterede i langt færre røde nøgletal for humaniora. Notatet er sendt til behandling i direktionen.
* *Udvalg vedr. evalueringspraksis* påbegynder arbejdet snarest.